รัฐบาลไทย-ข่าวทำเนียบรัฐบาล-นายกฯ รับฟังการแถลงแนวทางการขับเคลื่อนประเทศ สู่ความมั่นคง มั่งคั่ง ยั่งยืน ด้วยยุทธศาสตร์ชาติ ย้ำให้นำนโยบายไปสู่การปฏิบัติให้เกิดผลเป็นรูปธรรม
วันศุกร์ที่ 7 กันยายน 2561
นายกฯ รับฟังการแถลงแนวทางการขับเคลื่อนประเทศ สู่ความมั่นคง มั่งคั่ง ยั่งยืน ด้วยยุทธศาสตร์ชาติ ย้ําให้นํานโยบายไปสู่การปฏิบัติให้เกิดผลเป็นรูปธรรม
นายกรัฐมนตรี รับฟังการแถลงแนวทางการขับเคลื่อนประเทศ สู่ความมั่นคง มั่งคั่ง ยั่งยืน ด้วยยุทธศาสตร์ชาติ ของนักศึกษาวิทยาลัยป้องกันราชอาณาจักร วิทยาลัยเสนาธิการทหาร วิทยาลัยการทัพทั้ง 3 เหล่าทัพ
วันนี้ (6 ก.ย.61) เวลา 14.10 น. ณ อาคารอเนกประสงค์ สถาบันวิชาการป้องกันประเทศ ถนนวิภาวดีรังสิต เขตดินแดง กรุงเทพฯ พลเอก ประยุทธ์ จันทร์โอชา นายกรัฐมนตรี เป็นประธานในการรับฟังการแถลงแนวทางการขับเคลื่อนประเทศ สู่ความมั่นคง มั่งคั่ง ยั่งยืน ด้วยยุทธศาสตร์ชาติ ของนักศึกษาวิทยาลัยป้องกันราชอาณาจักร วิทยาลัยเสนาธิการทหาร วิทยาลัยการทัพของทั้งสามเหล่าทัพ ประจําปี 2561 โดยมีพลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พลเอก เทพพงศ์ ทิพยจันทร์ ปลัดกระทรวงกลาโหม พลเอก สุรสิทธิ์ ถาวร ผู้บัญชาการสถาบันวิชาการป้องกันประเทศ พลโท ปริพัฒน์ ผลาสินธุ์ ผู้อํานวยการวิทยาลัยป้องกันราชอาณาจักรผู้บัญชาการเหล่าทัพ ผู้บริหารระดับสูงทั้งภาครัฐและภาคเอกชน คณาจารย์ นักศึกษา เจ้าหน้าที่ที่เกี่ยวข้อง และสื่อมวลชน เข้าร่วมงาน
นายกรัฐมนตรี ได้รับฟังการแถลงแนวทางการขับเคลื่อนประเทศ สู่ความมั่นคง มั่งคั่ง ยั่งยืน ด้วยยุทธศาสตร์ชาติ ซึ่งคณะนักศึกษาฯ ได้เสนอแนวทางยุทธศาสตร์เฉพาะ 6 ด้าน ได้แก่ ด้านความมั่นคงแห่งชาติและความสัมพันธ์ระหว่างประเทศ ด้านเศรษฐกิจ สังคม พลังงาน ด้านทุนมนุษย์และคุณภาพชีวิต ด้านความเป็นธรรมในสังคม ด้านทรัพยากรธรรมชาติและสิ่งแวดล้อม และด้านการเมืองการปกครองและระบบบริหารจัดการภาครัฐ พร้อมทั้งได้เสนอแนวทางในการขับเคลื่อนยุทธศาสตร์เพื่อให้บังเกิดผลอย่างเป็นรูปธรรมโดยการแถลงแนวทางการขับเคลื่อนประเทศไทย สู่ความมั่นคง มั่งคั่ง ยั่งยืนด้วยยุทธศาสตร์ชาติในครั้งนี้ เป็นข้อเสนอแนะที่คณะนักศึกษาได้บูรณาการยุทธศาสตร์ 6 ด้านเข้าด้วยกัน เพื่อให้มีพลังในเชิงผลลัพธ์ ซึ่งจะทําให้ประเทศไทยมีความมั่นคง มีความเจริญเติบโตทางเศรษฐกิจและสังคมที่มีการลดความเหลื่อมล้ําโดยไม่ทิ้งภาคส่วนใดไว้ข้างหลัง และพ้นจากกับดักรายได้ปานกลางไปสู่การเป็นประเทศที่พัฒนาแล้วอย่างยั่งยืนตลอดไป
โอกาสนี้ นายกรัฐมนตรี ได้กล่าวถึงการนําเสนอแนวทางการขับเคลื่อนประเทศ สู่ความมั่นคง มั่งคั่ง ยั่งยืน ด้วยยุทธศาสตร์ชาติ ของคณะนักศึกษาวิทยาลัยป้องกันราชอาณาจักร วิทยาลัยเสนาธิการทหาร และวิทยาลัยการทัพของทั้งสามเหล่าทัพว่า สิ่งต่าง ๆ ที่คณะนักศึกษาได้นําเสนอมานั้น ครอบคลุมในทุกมิติและมีความสอดคล้องตรงกับสิ่งที่รัฐบาลดําเนินการตามยุทธศาสตร์ชาติ 20 ปี (พ.ศ. 2561–2580) ซึ่งถือเป็นครั้งแรกของการดําเนินการเพื่อเป็นกรอบแนวทางการพัฒนาในระยะยาว ภายใต้วิสัยทัศน์“มั่นคง มั่งคั่ง ยั่งยืน”โดยมียุทธศาสตร์ 6 ด้าน ประกอบด้วย ด้านความมั่นคง ด้านการเสริมสร้างความสามารถในการแข่งขัน ด้านการพัฒนาและเสริมสร้างศักยภาพคน ด้านการสร้างโอกาสความเสมอภาคและเท่าเทียมกันทางสังคม ด้านการสร้างการเติบโตบนคุณภาพชีวิตที่เป็นมิตรกับสิ่งแวดล้อม และ ด้านการปรับสมดุลและพัฒนาระบบการบริหารจัดการภาครัฐอย่างไรก็ตามสิ่งสําคัญคือการนํานโยบายไปสู่การจัดทําแผนแม่บทและนําไปสู่การปฏิบัติให้เกิดผลเป็นรูปธรรมอย่างแท้จริงโดยมีการทํางานแบบบูรณาการทั้งในเรื่องคน แผนงานโครงการ และงบประมาณ สอดคล้องกับความต้องการของประชาชนและพื้นที่ เป็นต้น
รวมทั้ง ต้องมีวิธีการดําเนินการที่ชาญฉลาด เหมาะสม สอดคล้องกับความเป็นไทย โดยน้อมนําหลักการพัฒนาตามแนวพระราชดําริ คือ เข้าใจ เข้าถึง พัฒนา และการพัฒนาตามหลักปรัชญาเศรษฐกิจพอเพียงของพระบาทสมเด็จพระเจ้าอยู่หัว รัชกาลที่ 9 มาเป็นแนวทางปฏิบัติในการขับเคลื่อนการดําเนินงานต่าง ๆ ให้เป็นไปตามยุทธศาสตร์ชาติและวิสัยทัศน์ที่กําหนดไว้คือ มั่นคง มั่งคั่ง ยั่งยืน ซึ่งเป็นภาพที่วางไว้ในสิ่งที่ต้องการให้ประเทศไทยไปถึงในอนาคต
พร้อมกันนี้ นายกรัฐมนตรี ได้กล่าวถึงเรื่องความมั่นคงว่า ไม่ใช่เป็นเพียงความมั่นคงในด้านตํารวจทหาร เท่านั้น แต่ยังหมายรวมไปถึงความมั่นคงในด้านอื่น ๆ ทั้งด้านเศรษฐกิจ สังคม สิ่งแวดล้อม ฯลฯ ซึ่งทั้งหมดนี้จะเป็นการพัฒนาประเทศไปข้างหน้า ขณะเดียวกันต้องมีการเตรียมความพร้อมของคนทุกกลุ่มในประเทศให้สอดคล้องกับเทคโนโลยีและทันกับสถานการณ์ของโลกที่เปลี่ยนแปลง โดยเฉพาะต้องรู้จักบริหารจัดการข้อมูลที่มีอยู่จํานวนมากอย่างเป็นระบบและใช้ให้เกิดประโยชน์สูงสุด รวมทั้งการใช้เทคโนโลยีและสื่อโซเชียลให้เป็นประโยชน์ในการค้นหาข้อมูลต่าง ๆ เพื่อนํามาวิเคราะห์และปรับใช้ในการดํารงชีวิตและการประกอบอาชีพ ทั้งด้านการเกษตรที่การมุ่งพัฒนาภาคเกษตรให้เป็นเกษตรสร้างมูลค่า และเป็นเกษตรกรที่สามารถผลิตได้ ขายเป็น ใช้การตลาดนําการผลิตหรือการจําหน่ายสินค้าและผลิตภัณฑ์ผ่านสื่อออนไลน์ต่าง ๆ เพื่อเพิ่มช่องทางการตลาดและมูลค่า เป็นต้น อีกทั้งประเทศไทยต้องมีการพัฒนาในเรื่องของนวัตกรรม และสร้างการวิจัยและพัฒนา เพื่อให้พ้นจากประเทศรายได้ปานกลางไปสู่รายได้สูงในอนาคต รองรับการก้าวไปสู่ไทยแลนด์ 4.0 ขณะที่ด้านการผลิตแรงงานก็ต้องเร่งรัดพัฒนาคุณภาพแรงงานให้สอดคล้องกับความต้องการของตลาดและการพัฒนาประเทศ โดยแรงงานไทยต้องมีพัฒนาทักษะตนเองอย่างต่อเนื่องให้สอดคล้องกับเทคโนโลยีและสถานการณ์ที่เปลี่ยนแปลงโดยเฉพาะในยุคของการสื่อสารไร้พรมแดนในปัจจุบันและการพัฒนาที่จะเกิดขึ้นในอนาคตด้วย
ส่วนด้านการท่องเที่ยว นายกรัฐมนตรี กล่าวว่า ประเทศไทยมีศักยภาพและจุดแข็งหลายด้านและมีความสามารถทางการแข่งขันในระดับภูมิภาคและระดับโลกที่จะพัฒนาภาคการท่องเที่ยวไทยให้ก้าวขึ้นสู่เป้าหมายการท่องเที่ยวระดับโลก พร้อมเน้นย้ําในเรื่องความปลอดภัย โดยเฉพาะสถานที่พักต่าง ๆ ต้องมีการดูแลในเรื่องความปลอดภัยให้แก่นักท่องเที่ยวทั้งในประเทศและต่างประเทศได้เกิดความเชื่อมมั่นและมั่นใจในการเดินทางเข้ามาท่องเที่ยวในประเทศไทย พร้อมทั้ง ได้กล่าวฝากขอให้ทุกคนตระหนักและเห็นถึงความสําคัญของการเสียภาษี เพื่อจะได้นํารายได้ดังกล่าวกลับมาพัฒนาประเทศ อันจะส่งผลดีต่อประชาชนทุกกลุ่มและเศรษฐกิจโดยรวมของประเทศต่อไป
--------------------------
กลุ่มประชาสัมพันธ์และเผยแพร่ สํานักโฆษก